钦定古今图书集成/理学汇编/文学典/第055卷 > 卢景亮
## 钦定古今图书集成/理学汇编/文学典/第055卷 > 卢景亮

按《唐书》本传：“卢景亮，字长晦，幽州范阳人。少孤，学无
不览。第进士、宏辞，授秘书郎。张延赏节度荆南，表为
枝江尉，掌书记。入迁右补阙。朱泚反，景亮劝德宗曰：
‘陛下罪已不至，则感人不深’。帝然之。景亮志义崒然，
多激发，与穆质同在谏争地，书数上，鲠毅无所回。宰
相李泌劾景亮等尝众会，漏所上语言，引善在己，即
有恶归之君。”帝怒，贬为朗州司马，质亦斥去，废抑二
十年，至宪宗时，由和州别驾召还，再迁中书舍人。景
亮善属文，根于忠仁，有《经国志》。尝谓“人君足食足兵
而又得士，天下可为也。”乃兴轩、顼以来至唐，剟治道
之要，著书上下篇，号《三足记》。又作《答问》，言挽运大较
及陈西戎利害，切指当世，公卿伏其“达古今”云。元和
初卒，赠礼部侍郎。